## La Generalitat i els sindicats de la Mesa General de Negociació I acorden l’abonament del 0,5 % addicional vinculat a l’evolució del PIB

*** Nuria Martínez assenyala que este “acord demostra el compromís del Consell amb el personal públic i amb el diàleg social com a ferramenta per a avançar en la millora de les condicions de treball”
* L’abonament d’este increment es reflectirà en la pròxima nòmina de novembre**

La Generalitat ha aconseguit un acord en la Mesa General de Negociació I –en la qual participen el Consell i les organitzacions sindicals UGT, CCOO i CSIF– per a abonar l’increment retributiu addicional del 0,5 % de les retribucions del personal del sector públic autonòmic, previst per la normativa estatal en funció de l’evolució del producte interior brut.

La reunió, presidida per la consellera de Justícia i Administració Pública, Nuria Martínez, ha culminat amb un consens que realça el paper de la Mesa General com a espai de diàleg social i la voluntat compartida de garantir la millora progressiva de les condicions laborals del personal públic.

“Este acord demostra el compromís del Consell de Carlos Mazón amb el personal públic i amb el diàleg social com a ferramenta per a avançar en la millora de les condicions de treball”, ha assenyalat la consellera.

L’abonament d’este increment, que es reflectirà en la pròxima nòmina de novembre, suposa un esforç pressupostari significatiu per a la Generalitat i és fruit de la negociació mantinguda amb els sindicats representats en la Mesa General.

Amb este pas, la Generalitat complix els compromisos adquirits en el marc estatal i continua reforçant la seua aposta per una funció pública motivada, professional i reconeguda pel seu paper essencial en la prestació dels servicis públics a la ciutadania.

Fecha: 14/10/2025